Broj: 711-I-1202-M-89/19-02-12

Zagreb, 7. lipnja 2019.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Aleksandre Jozić-Ileković i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Željka Lukačevića, zamjenika općinskog načelnika Općine Vrpolje,** za davanjem mišljenja Povjerenstva, na 52. sjednici, održanoj dana 7. lipnja 2019. g., daje sljedeće

**MIŠLJENJE**

1. **Sukladno odredbama ZSSI-a, nema zapreke da dužnosnik Željko Lukačević, zamjenik općinskog načelnika Općine Vrpolje istovremeno uz obnašanje dužnosti zamjenika općinskog načelnika Općine Vrpolje, provede postupak javne nabave za rekonstrukciju nerazvrstane ceste za Općinu Slavonski Šamac.**
2. **Upućuje se dužnosnik da se u obnašanju dužnosti, kao i prilikom provedbe konkretnog postupka javne nabave za Općinu Slavonski Šamac, pridržava načela djelovanja dužnosnika propisanih člankom 5. ZSSI-a.**

Obrazloženje

Zahtjev za davanjem mišljenja Povjerenstva podnio je Željko Lukačević, zamjenik općinske načelnice Općine Vrpolje. U knjigama ulazne pošte zahtjev je zaprimljen 30. svibnja 2019. pod poslovnim brojem 711-U-2203-M-89/19-01-5, povodom kojeg se vodi predmet broj M-89/19.

Člankom 3. stavkom 1. točkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je dužnosnik Željko Lukačević obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u podnesenom zahtjevu za davanjem mišljenja Povjerenstva postavlja upit može li provesti postupak javne nabave za rekonstrukciju nerazvrstane ceste za Općinu Slavonski Šamac, koja se nalazi u blizini općine Vrpolje u kojoj dužnosnik obnaša dužnost zamjenika općinske načelnice. Navodi da ima važeći certifikat za provedbu javne nabave, dok Općina Slavonski Šamac trenutno nema osobu koja ima certifikat za provođenje tog postupka.

Uvidom u izvješće o imovinskom stanju dužnosnika kojeg je dužnosnik Željko Lukačević podnio Povjerenstvu povodom promjena 28. veljače 2018. g. dužnosnik je naveo kako dužnost zamjenika općinskog načelnika Općine Vrpolje obnaša profesionalno uz primitak plaće.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Na temelju članka 13. stavka 2. ZSSI-a dužnosnik Željko Lukačević za vrijeme profesionalnog obnašanja dužnosti zamjenika općinskog načelnika Općine Vrpolje može provesti postupak javne nabave za rekonstrukciju nerazvrstane ceste za Općinu Slavonski Šamac, budući da se ne radi o stalnom i redovitom obavljanju takvog posla.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, dok je stavkom 3. propisano da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Slijedom navedenog, upućuje se dužnosnika Željka Lukačevića na odredbu članka 5. ZSSI-a u smislu svog obnašanja dužnosti u budućnosti, kao i prilikom provedbe predmetnog postupka javne nabave, kako se ne bi doveo u situaciju kojom bi ugrozio svoju nepristranost u obnašanju dužnosti ili eventualnu situaciju koja bi se mogla protumačiti kao protuusluga od strane općine u kojoj će dužnosnik provesti postupak javne nabave.

Slijedom svega navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Željko Lukačević, elektronska dostava
2. Objava na internetskoj stranici Povjerenstva
3. Pismohrana